આપણે ત્યાં માન્યતાઓના પુરાવાઓ માગવામાં આવે છે પણ ગેરમાન્યતાઓ માટે કોઈએ ક્યારેય કોઈની પાસે પુરાવા નથી માગ્યા. ‘મુરારી - ધ મૅડ જેન્ટલમૅન’માં ભારતીય ગેરમાન્યતાઓને કેન્દ્રમાં રાખવામાં આવી છે. મુરારી (સંજય સિંહ) મેન્ટલી ચક્રમ જેવો છે અને કાં તો તે એ પ્રકારનો વર્તાવ રાખે છે. એક સમય એવો આવીને ઊભો રહી જાય છે કે ગામના લોકો તેની સાથે વાતો કરવાનું પણ છોડી દે છે અને મુરારી ગામ છોડીને નીકળી જાય છે. થોડા સમય પછી મુરારી જ્યારે પાછો આવે છે ત્યારે તેનામાં હાથીઘોડા જેટલો ફરક આવી ગયો છે. હવે ગામવાસીઓને મુરારીથી ડર લાગવાનો શરૂ થાય છે. બધા એમ માને છે કે એક સમયનો આ મેન્ટલ અચાનક જ જેન્ટલ કેવી રીતે બની ગયો. ગામવાસીઓ પોતાની જ ધારણાઓને આંખ સામે રાખીને જાદુટોણા શરૂ કરાવે છે કે મુરારીએ પોતાના પર કયો જાદુ કરાવ્યો છે. મુરારી માટે જે કંઈ ચાલી રહ્યું છે એ જરાય નવીન નથી, પણ અમેરિકાથી આવેલી જેનીને આ બધું જોઈને બહુ નવાઈ લાગે છે.